ཕྲིན་ལས་གླིང་པའི་བཀའ་སྲུང་རྣམས་ལ་གཏོར་མ་འབུལ་ཞིང་ཕྲིན་ལས་བཅོལ་བ་དབྱར་རྔའི་སྒྲ་དབྱངས་ཞེས་བྱ་བ་བཞུགས་སོ༔ ཧཱུྃཿ སངས་རྒྱས་གཉིས་པ་ཨོ་རྒྱན་ཆེན་པོ་ཡི༔ཕྲིན་ལས་རིག་འཛིན་བརྒྱུད་པའི་བཀའ་དམ་ཅན༔ བྷོ་ཊའི་གླིང་སོགས་བསྟན་འགྲོ་སྐྱོང་མཛད་པའི༔ བཀའ་སྲུངགཏེར་བདག་དམ་ཅན་རྒྱ་མཚོའི་ཚོགས༔ འདིར་གཤེགས་བརྒྱན་པའི་གཏོར་མ་འདི་བཞེས་ལ༔ བདག་འཛིན་ཉོན་མོངས་འཁྲུལ་བའི་འཇིགས་པ་རྣམས༔ བདག་མེད་དོན་སྟོན་སྡེ་སྣོད་གསུམ་གྱི་མཆོག༔ ངེས་གསང་ཨ་ཏིའི་རྟོགས་པ་མངོན་གྱུར་མཛོད༔ ཚུལ་བཞིན་སྒྲུབ་པའི་རྣལ་འབྱོར་ དམ་ལྡན་ལ༔ ཚེ་འདིར་མཆོག་གི་དངོས་གྲུབ་ཐོབ་པ་དང༔ བརྩོན་པ་ཞན་ཡང་བྱིན་རླབས་བཙན་ཐབས་ཀྱི༔ ཐུན་མོང་དངོས་གྲུབ་འབད་པ་མེད་པར་སྩོལ༔ མངོན་སུམ་ལམ་བྱེད་འོད་གསལ་སྙིང་པོའི་གནད༔ ཡེ་སངས་རྒྱས་པ་ཀུན་བཟང་དགོངས་པའི་མཐིལ༔ ཐེག་མཆོག་སེང་གེའི་སྒྲ་དབྱངས་སྒྲོགས་ལ་འཚེ༔ མ་རྟོགས་ཕྱོགས་ལྷུང་ཝ་སྐྱེས་མགོ་བོ་འགེམས༔ འགྲོ་བློའི་མ་རིག་མུན་པ་སེལ་བའི་མིག༔ སྐལ་ལྡན་གདུལ་བྱའི་པད་ཚལ་རྒྱས་པའི་གཉེན༔ སྔ་འགྱུར་དྲི་མེད་སྣང་བའི་མུ་ཁྱུད་མཆོག༔ ཕྱོགས་དུས་ཀུན་ཏུ་ཁྱབ་ཅིང་དར་བར་མཛོད༔ སངས་རྒྱས་བསྟན་དང་ཁྱད་པར་ཟབ་གཏེར་འདི༔ གང་དུ་དར་བའི་རྒྱལ་ཁམས་བདེ་ཞིང་སྐྱིད༔ ཆར་འབྲུ་ལོ་ཏོག༼ལོངས་སྤྱོད་ཅེས་པའང་འདུག༽ ཀུན་ད་བཞད་པའི་གྲོགསཿ རྫོགས་ལྡན་གསར་བའི་ཟླ་བ་འཛུམ་པར་མཛོད༔ ཁྱད་པར་བསྟན་པ་འཛིན་སྐྱོང་སྤེལ་མཁས་པ༔ གཡུང་དྲུང་རྡོ་རྗེའི་ཚེ་ལ་དབང་ ཐོབ་ནས༔ ཕྱི་ནང་དགྲ་བགེགས་བདུད་རིགས་ཀུན་ལས་རྒྱལ༔ མཆོག་གསུམ་ཐུགས་རྗེའི་བྱིན་རླབས་གཟི་འབར་མཛོད༔ མཁྱེན་བརྩེ་ནུས་པའི་ཆུ་གཏེར་དཔལ་ཁ་རྡོལ༔ ཉམས་རྟོགས་ཡོན་ཏན་དཔལ་འབྱོར་ཡར་ཟླ་བཞིན༔ རང་སྣང་དབང་སྡུད་གཞན་སྣང་ཟིལ་གྱིས་གནོན༔ འབྲེལ་ཚད་དོན་ལྡན་དོན་གཉིས་ལྷུན་གྲུབ་མཛོད༔ བསྟན་པའི་སྦྱིན་བདག་དད་མོས་སྐལ་ལྡན་རྣམས༔ འདི་ཕྱིའི་དོན་ལྡན་བར་ཆད་ཀུན་དང་བྲལ༔ མཐོ་བའི་དབུ་འཕང་དགུང་ལ་རེག་པ་དང༔ དམའ་བ་བུ་བཞིན་སྐྱོང་བའི་ཕྲིན་ལས་མཛོད༔ སྒྲུབ་ལ་རིན་ཆེན་
༼རེ་འདོད་ཅེས་ཀྱང་འདུག༽དཔག་བསམ་ཤིང་བཞིན་དུ༔འདོད་དགུའི་རེ་བ་ཡིད་བཞིན་མ་བསྐང་ན༔ རྣལ་འབྱོར་སྐྱོང་ཞེས་དམ་བཅའ་ཇི་ལྟར་འཚལ༔ དེ་ཕྱིར་གཡར་དམ་སྲོག་རྩ་བརྟན་པར་མཛོད༔ བདག་གི་དཀོར་ནོར་ལོངས་སྦྱོད་གཉེར་དུ་གཏད༔ ཉིན་མཚན་ཐང་ལྷོད་གཡེལ་བ་མེད་པར་སྲུངས༔ གལ་ཏེ་དགྲ་རྐུན་ཤོར་ན་གློ་བུར་དུ༔ རྟགས་དང་ལྟས་ངན་ཆོ་འཕྲུལ་གྲི་ཐབས་ཐོང༔ རྟག་ཏུ་འགལ་རྐྱེན་སེལ་ལ་མཐུན་རྐྱེན་སྒྲུབས༔ ལེགས་པ་འདུལ་ཞིང་ཉེས་པ་ཐམས་ ཅད་སོལ༔ དམ་སྲི་རྒབ་འདྲའི་གནོད་པ་ཚར་ཆོད་ལ༔ བཀྲ་ཤིས་དགེ་ལེགས་སྣང་བས་རྟག་ཁྱབ་ཤོག༔ ཕྱོགས་ལས་རྣམ་རྒྱལ་སྙན་གྲགས་དབྱར་རྔ་སྒྲོགས༔གཞི་བྱེས་བདེ་ལེགས་ཕུན་ཚོགས་སྤྲིན་དཔུང་འཁྲིགས༔ བསོད་ནམས་རླུང་རྟའི་གློག་ཕྲེང་ཕྱོགས་བཅུར་འབར༔ ངོ་མཚར་ཕན་བདེའི་ཆར་གྱིས་སིམ་པར་ མཛོད༔ ངོ་འཛིན་ཐང་གཞིའི་རས་བཞིན་གཏིང་ན་རྩུབ༔ ཕན་ལན་གནོད་ཀྱིས་འཇལ་བའི་ཁྲེལ་མེད་སོགས༔ སྲུང་སྐྱོབ་མཛད་ན་ཁྱོད་ཀྱིས་དམ་བཅའ་ རལ༔ བསམ་སྦྱོར་ཅི་བཞིན་ལས་ཀྱང་དེ་བཞིན་མཛོད༔ ཁྱོད་ཉིད་ཡེ་ཤེས་དབྱིངས་སུ་ཞི་གྱུར་ཀྱང༔ ཐུགས་རྗེ་འཇིག་རྟེན་དྲེགས་པའི་ཚུལ་བསྟན་ནས༔ནག་ཕྱོགས་འབྱུང་པོའི་སྟོབས་རྩལ་རྫུ་འཕྲུལ་འཕྲོག༔ སྡེ་བརྒྱད་གསར་སྐྱེས་བཀའ་ནོན་དམ་བཞག་མཛོད༔ མཐའ་མི་ཀླ་ཀློ་བྱད་མ་བསམ་སྦྱོར་ངན༔ རྫས་སྔགས་དམོད་པའི་འཁྲུལ་འཁོར་བཤིག་པ་དང༔ སྲས་བཅས་རྒྱལ་བའི་བྱིན་རླབས་གོ་མཚོན་བགོས༔ ཕྱིར་བཟློག་རང་གཤེད་དབབ་པའི་ཕྲིན་ལས་མཛོད༔ འདི་ནས་བཟུང་སྟེ་བྱང་ཆུབ་སྙིང་པོའི་བར༔ སྐད་ཅིག་འབྲལ་མེད་ལུས་དང་གྲིབ་བཞིན་འགྲོགས༔ དམ་ཅན་བྲན་ཁོལ་ཅི་བགྱིས་བཀའ་ཉན་ཞིང༔ ཕྲིན་ལས་གེགས་མེད་མྱུར་འགྲུབ་སྡོང་གྲོགས་མཛོད༔ ཤིན་ཏུ་ཆེར་སྙིགས་མི་ཐུབ་ལྔ་བྱུང་ཚེ༔ མི་སྲིན་སྐྱེ་བོའི་སྤྱོད་ངན་སྣ་ཚོགས་ཀྱིས༔ རྒུད་པ་གསུམ་གྱི་ཉེར་འཚེས་གཟིར་བ་ན༔ མི་འཇིགས་རྡོ་རྗེའི་རྫོང་ཆེན་བསྩལ་དུ་གསོལ༔ བསྟན་པ་གཉན་པོ་འཇིག་ལ་ཐུག་པའི་ཚེ༔ བསྟན་སྲུང་རྣམས་ཀྱིས་མཐུ་རྩལ་མ་ཕྱུངས་ན༔ བསྟན་འགྲོའི་བདེ་སྐྱིད་སུ་ཡིས་སྤེལ་འགྱུར་རམ༔ བསྟན་དགྲ་དམ་ཉམས་མ་ཤོར་མྱུར་དུ་སྒྲོལ༔ ཅེས་བསྟན་སྲུང་རྣམས་ལ་གཏོར་འབུལ་ཕྲིན་བཅོལ་འདི་ལྟར་དགོས་ཞེས་རང་སློབ་དམ་པ་རྟ་མགྲིན་གྱིསལྷ་རེག་བཅས་བསྐུལ་ངོར་མི་ལྡོག་ཙམ་དུ་གང་དྲན་བབ་བཅོལ་དུ་སྒྲོག་པ་ཕྲིན་ལས་གླིང་པས་སོ།།